**О Б Р А З Л О Ж Е Њ Е**

**I. Уставни основ за потврђивање Споразума**

Уставни основ за потврђивање Споразумa између Владе Републике Србије и Владе Мађарске о изменама и допунама Споразума између Владе Републике Србије и Владе Мађарске о граничној контроли у друмском, железничком и водном саобраћају садржан је у члану 99. став 1 тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум између Владе Републике Србије и Владе Мађарске о изменама и допунама Споразума између Владе Републике Србије и Владе Мађарске о граничној контроли у друмском, железничком и водном саобраћају потписан је у Палићу, дана 20. јуна 2023. године. Потписан је на основу Закључка Владе Републике Србије о утврђивању Основе за закључивање Споразума између Владе Републике Србије и Владе Мађарске о изменама и допунама Споразума између Владе Републике Србије и Владе Мађарске о граничној контроли у друмском, железничком и водном саобраћају, којим је усвојен усаглашени текст Споразума и овлашћен министар спољних послова Ивица Дачић за потписивање.

Потписивањем Споразума између Владе Републике Србије и Владе Мађарске о изменама и допунама Споразума између Владе Републике Србије и Владе Мађарске о граничној контроли у друмском, железничком и водном саобраћају и његовом привременом применом омогућен је несметан и убрзан путнички саобраћај између две државе.

Потврђивањем Споразума омогућује се његово ступање на снагу, како је предвиђено чланом 4. Споразума.

Сагласно члану 13. Закона о закључивању и извршавању међународних уговора („Службени гласник РС”, број 32/13) Министарство спољних послова покреће поступак потврђивања наведеног споразума.

**III. Оцена потребних финансијских средстава за спровођење закона**

За спровођење Споразума између Владе Републике Србије и Владе Мађарске о изменама и допунама Споразума између Владе Републике Србије и Владе Мађарске о граничној контроли у друмском, железничком и водном саобраћају, није потребно обезбедити средства из буџета Републике Србије са раздела 15 - Министарство унутрашњих послова.